b'\n_START_ARTICLE_\nLa Mer\n_START_SECTION_\nOrquestraci\xc3\xb3\n_START_PARAGRAPH_\nLa partitura est\xc3\xa0 orquestrada per a flautes, flaut\xc3\xad, 2 obo\xc3\xa8s, corn angl\xc3\xa8s, 2 clarinets, 3 fagots, contrafagot, 4 trompes, 3 trompetes, 2 cornetes, 3 trombons, tuba, timbals, bombo, triangle, gong, glockenspiel, plats, 2 arpes i instruments de corda.\n_START_SECTION_\nComentari\n_START_PARAGRAPH_\nAvui dia, hom considera \xc3\xa0mpliament La Mer com una de les m\xc3\xa9s importants obres orquestrals del segle XX. \xc3\x89s una obra mestra de la suggesti\xc3\xb3 i la subtilitat en la seua rica descripci\xc3\xb3 de l\'oce\xc3\xa0, que combina una inusual orquestraci\xc3\xb3 amb encisadores harmonies impressionistes._NEWLINE_Debussy va anomenar La Mer "tres esbossos simf\xc3\xb2nics," evitant el m\xc3\xa9s comprom\xc3\xa8s t\xc3\xadtol de simfonia. No obstant aix\xc3\xb2, de vegades l\'obra s\'ha denominat "simfonia" en consistir en dos moviments extrems m\xc3\xa9s densos i un moviment central m\xc3\xa9s lleuger i r\xc3\xa0pid que funciona com una mena de scherzo. Jean Barraque descriu La Mer com la primera obra que t\xc3\xa9 una forma \xc2\xaboberta\xc2\xbb - un esdevenir sonor o \xc2\xab\xc2\xa0successi\xc3\xb3 sonora... un proc\xc3\xa9s de desplegament en el qual les nombroses nocions d\'exposici\xc3\xb3 i desenvolupament coexisteixen en un esclat ininterromput\xc2\xa0\xc2\xbb. Simon Tresize indica, aix\xc3\xb2 no obstant, que \xc2\xab\xc2\xa0els motius es propaguen constantment per derivaci\xc3\xb3 dels motius inicials\xc2\xa0\xc2\xbb. _NEWLINE_Simon Trezise tamb\xc3\xa9 indica que \xc2\xab\xc2\xa0en gran manera, en La Mer, Debussy ignora els elements que de manera m\xc3\xa9s \xc3\xb2bvia s\'associen amb la mar, el vent i la tempesta, en favor del seu propi i molt personal vocabulari\xc2\xa0\xc2\xbb. Caroline Potter afegeix que la descripci\xc3\xb3 que Debussy fa de la mar \xc2\xab\xc2\xa0evita la monotonia a trav\xc3\xa9s de l\'\xc3\xbas de multitud de representacions de l\'aigua que podrien ser classificades com onomatopeies musicals: aquestes evoquen la sensaci\xc3\xb3 del sacseig de le ones i suggereixen el clapoteig de les petites gotes d\'aerosol en caure\xc2\xa0\xc2\xbb, i \xe2\x80\x94 significativament \xe2\x80\x94 evita les tr\xc3\xadades arpegiades usades per Wagner i Schubert per a evocar el moviment de l\'aigua. _NEWLINE_L\'escriptor, music\xc3\xb2leg i pianista Roy Howatt ha observat, que els l\xc3\xadmits formals de La Mer corresponen exactament als ratios matem\xc3\xa0tics anomenats Secci\xc3\xb3 \xc3\xa0uria. Trezise troba \xc2\xabremarcable\xc2\xbb la intr\xc3\xadnseca evid\xc3\xa8ncia d\'aquest fet, per\xc3\xb2 alerta que no hi ha proves escrites ni cap mena de refer\xc3\xa8ncia que assegure que Debussy cercara conscientment aquesta proporci\xc3\xb3.\n_START_SECTION_\nOpinions\n_START_PARAGRAPH_\nEn un llibre d\'entrevistes, el gran pianista ucrain\xc3\xa8s/ sovi\xc3\xa8tic Sviatoslav Richter va dir de La mer: \xc2\xab\xc2\xa0Una pe\xc3\xa7a que jo situe al costat de La Passi\xc3\xb3 segons Sant Mateu i L\'anell del nibelung com una de les meues favorites\xc2\xa0\xc2\xbb. Richter digu\xc3\xa9 posteriorment, escoltant-ne el seu enregistrament preferit (per Roger D\xc3\xa9sormi\xc3\xa8re), \xc2\xab\xc2\xa0La mer de nou; Podr\xc3\xa9 alguna vegada cansar-me d\'escoltar-la, de contemplar i respirar la seua atmosfera? Si cada vegada \xc3\xa9s com la primera! Un enigma, un miracle de reproducci\xc3\xb3 natural; no, fins i tot m\xc3\xa9s que aix\xc3\xb2, pura m\xc3\xa0gia!\xc2\xa0\xc2\xbb. _NEWLINE_Richter tamb\xc3\xa9 esmentava dos altres admiradors sovi\xc3\xa8tics de l\'obra: \xc2\xab\xc2\xa0Un dia, despr\xc3\xa9s d\'escoltar aquesta obra, Anna Ivanovna exclam\xc3\xa0, \'Per a mi, \xc3\xa9s exactament el mateix miracle que la mateixa mar!\'\xc2\xa0\xc2\xbb. Richter tamb\xc3\xa9 digu\xc3\xa9 que per al seu mestre, el llegendari Heinrich Neuhaus, La mer era \xc2\xab\xc2\xa0l\'obra de Debussy que estimava der damunt de totes les altres (\'Slava, posa\'m La mer,\' solia dir gaireb\xc3\xa9 sempre que venia a visitar-me.)\xc2\xa0\xc2\xbb. _NEWLINE_De l\'enregistrament de Desormi\xc3\xa8re, fet per a Neuhaus, Richter va dir que es tractava de \xc2\xab\xc2\xa0El m\xc3\xa9s bell en tota la hist\xc3\xb2ria de la fonografia.\xc2\xa0\xc2\xbb._NEWLINE_L\'any 1991, el compositor japon\xc3\xa8s T\xc5\x8dru Takemitsu va basar una obra seua, Quotation of Dream: Say Sea, Take Me! en un tema de La mer. (Takemitsu va dir, \xc2\xab\xc2\xa0Jo s\xc3\xb3c autodidacta, per\xc3\xb2 considere Debussy el meu primer mestre!\xc2\xa0\xc2\xbb)_NEWLINE_L\'any 2002, el compositor noruec Geir Jenssen (\xc3\xa0lies Biosphere) va basar el seu \xc3\xa0lbum Shenzhou en mostres de so de La Mer.'